dh-unibe/image-text_koenigsfelden-charters-post-1500 huggingface dataset:
Wir, bruͦdˀ Jacob, gardion, un̄ der covent gemainlich des closters ze Kùnigzvelt, Sant Francisten ordens,
in Costentzˀ bistum gelegen, tuͤgind kunt aller menglichem mit disem brieff, als jetzo Hans Giger von
Brugg ze Baden von lib getaͤn ist. da aber der selb Giger alwegs zuͦ ùns und zuͦ unsrem gotzhus guͦt
frùntschaft gehept haͤt, besundˀ jetzo an sinem ende, als er dem erbarn hˀren, her Peter Zimberman
von Pfullinḡn, helfer ze Baden, hant gebichtet, hant er im gesait un̄ enpfolhet, dz man zwen brieff
finde hin der Uͦlrichen Oͤschlin, burgˀ ze Kaisterstuͦl. da wise der ain, wie im Hans und Peter Stadler, ✳
gebruͦder von Kaisterstuͦl, schuldig syen sechszig und drye guͦt, gaͤb Rinsch guldin. der ander brieff wise,
wie im Pentelli von Mandach schuldig sye sechs guldin und zwelf alt plapphart nach baidˀ brieff
lut und sag. und were da sin mainūg, die selben zwen brieff und gelt zegeben an dz voˀgenant clostˀ
Kûngzveld mit saͤmlichem geding, dz man jaͤrlich sin jarzit solt began nach dem und die vorgen̄̄ hˀren
und ir nachkomen darumb gott antwurten woͤltin. also haben wir, obgenantn̄ bruͦdˀ Jacob, gardion,
und der covent desselben clostˀs Kùnigzvelt, die zwen brieff erfordret an den vorgen̄̄ Oͤschlin, wolt
uns etwz zitz die brieff nit gern geben, es wˀe den̄, dz wir imˀ loptin, ob er des zeschaden kaͤm, dz
wir in den̄ von allem schaden loͤstin, dz ùns ouch billichen dunkte. uff dz hant er ùns die brieff geben.
harumb so loben wir, obgenan̄̄ bruͦdˀ Jacob, gardion, und der covent gemainlich des vorgen̄̄ clostˀs
Kûnigzvelt, fùr ùns und ùnser nachkomen, die wir vestenklich hie zuͦ binden. were, ob dˀ vorgen̄ Oͤschli
odˀ sin erben von der zwaier brief, so er ùns gebn̄ hant, bekûmbˀt wurdi, wie odˀ in welhen weg, dz
wˀe mit gericht odˀ an gericht, gaistlichs odˀ weltlichs, lùt und gerichtz. doch also sol er odˀ sin erben
uns dz in ùnsrem kosten unvˀzogenlichn̄ vˀkùndn̄ und wz er den̄ der egenan̄̄ briefen und geltz darnach ze schadn̄ komet, ob wir sumig wurden, in ze versprechen von dem schaden allen sùllent wir
in gentzlich ledgen und loͤsen aͧn gefaͤrd. òch haben wir und in disem brief vor uns behept, ob ùns
die sach ze schwaͤr wurd odˀ duchti, so mùgen wir wol vor schadn̄ dem selben Oͤschlin oder des erben,
die selbn̄ brief und gelt under umb geben, hetten sin sy aber schaden gehept, den selben schaden soͤllen
wir und ùnser nachkomen in gentzlich abtragn̄ und umb den schaden sol in ze globen sin aͤn aide
und andˀ kuntschaft und bewisung ane gefaͤrd, wen wir diz alles bi ùnser guͦten trùwen gelopt un̄
und vˀhaissen haben. un̄ des zem urkunt so haben wir, obgen̄̄ gardion und dˀ convent gemainlich
des clostˀs Kùnigzvelt, ùnser insigel offenlich gehenkt an disen brieff, der gebn̄ ist nach Cristus bi
gebùrt tusent vierhundˀt jar un̄ in dem achtzehendn̄ jar, an des hailign̄ crùtz tag ze herbst₎.
Königsf. 514
Staatsarchiv
AARGAU
Hans Gigˀ
✳
6
1418
✳
K ✳ T ✳ 106 ✳